**TAFLEN FFEITHIAU A CHWESTIYNAU CYFFREDIN**

**Prentisiaeth Gradd Cwnstabl Heddlu (PCDA)**

* Ar gyfer ymgeiswyr sydd â chymhwyster Lefel 3 neu uwch (dwy radd Safon Uwch **neu** BTEC Lefel 3) neu sy’n pasio’r Prawf Cyfrifo ac Ymresymu ar Lafar yn rhan o’u cais ar-lein
* Cyfnod prawf o dair blynedd
* Byddwch yn gweithio i ennill Gradd BSc (Anrhydedd) mewn Ymarfer Plismona Proffesiynol, gwnewch yn siŵr eich bod yn gallu ymrwymo’n llawn i’r amserlen brysur o hyfforddiant cysylltiedig â gwaith yn ogystal â chwblhau dysgu dan arweiniad Prifysgol

**Rhaglen Fynediad i Raddedigion (DHEP)**

* Ar gyfer ymgeiswyr sydd â gradd lefel 6 neu uwch mewn unrhyw bwnc
* Cyfnod prawf o ddwy flynedd
* Byddwch yn gweithio i ennill Diploma Ôl-radd mewn Ymarfer Plismona Proffesiynol

**Gradd Cyn Ymuno**

* Ar gyfer ymgeiswyr sydd eisoes wedi ennill gradd mewn ‘Ymarfer Plismona Proffesiynol’
* Cyfnod prawf o ddwy flynedd

**STRWYTHUR Y RHAGLEN**

**Blwyddyn 1 (PCDA/DHEP)**

* Hyfforddiant yn y Dosbarth (26 wythnos)
* Patrôl Gyda Chwmni, a elwir hefyd yn ‘Tutor Pod’ (12 wythnos) Ni fydd yn ofynnol i weithwyr ar brawf wneud sifftiau nos yn ystod y cam hwn
* Dysgu Seiliedig ar Waith (14 wythnos)

**Blwyddyn 2 (PCDA/DHEP)**

* 3 lleoliad yn yr Uned Cymdogaeth, yr Uned Troseddau a’r Uned Cefnogi Ardal (i ddarparu profiad ym meysydd arbenigol yr heddlu i unigolion, gan alluogi’r heddlu i nodi talent hefyd)
* Dysgu Seiliedig ar Waith
* Dysgu dan arweiniad prifysgol (23 diwrnod o amser dysgu wedi’u diogelu)
* Aseiniadau Prifysgol
* Asesiadau Cymhwysedd Galwedigaethol

**Blwyddyn 3 (PCDA)**

* Un lleoliad estynedig yn yr Uned Cymdogaeth, neu’r Uned Troseddau, neu’r Uned Cefnogi Ardal
* Dysgu Seiliedig ar Waith
* Dysgu dan arweiniad prifysgol (23 diwrnod o amser dysgu wedi’u diogelu)
* Prosiect cysylltiedig â gwaith yn ogystal ag Aseiniadau Prifysgol
* Asesiadau Cymhwysedd Galwedigaethol

**Disgwylir i unigolion sy’n ymuno drwy lwybrau DHEP neu PCDA gyfrannu tua 280 awr o’u hamser eu hunain (dysgu personol) bob blwyddyn i sicrhau eu bod yn cwblhau eu hastudiaethau’n llwyddiannus**

**Ydw i’n gymwys?**

Mae manylion llawn ein meini prawf Cymhwystra ar ein gwefan. Fodd bynnag, os oes gennych unrhyw gwestiynau nad ydym wedi eu hateb, mae croeso i chi gysylltu'n uniongyrchol â ni.

**Beth yw’r broses recriwtio?**

1. Proses ymgeisio ar-lein sy'n cynnwys nifer o brofion a ffurflen gais ar-lein. Mae’n rhaid i chi lwyddo ym mhob prawf cyn y gallwch lenwi'r ffurflen gais.
2. Canolfan Asesu
3. Cyfweliad yr Heddlu
4. Fetio
5. Prawf Ffitrwydd, Meddygol, Biometrig a Chyffuriau
6. Geirdaon Cyflogwyr
7. Cynnig Penodiad Diamod

**Pa mor hir yw’r broses?**

Heb oedi, gellir cwblhau'r broses recriwtio o fewn tri i bedwar mis. Fodd bynnag, gall oedi ddigwydd oherwydd y canlynol:

* Ymgeiswyr yn methu â chwblhau pob rhan o’r ffurflen gais a chynnwys y dogfennau y gofynnwyd amdanynt
* Prinder dyddiadau pan fo’r Ganolfan Asesu ar gael
* Ymgeiswyr yn methu â hyfforddi’n iawn i basio’r prawf ffitrwydd y tro cyntaf
* Ymgeiswyr yn methu â chael cliriad gan feddyg
* Anawsterau wrth gael cliriad fetio (efallai y buoch yn byw dramor neu nad ydych wedi cynnwys gwybodaeth ddigonol yn eich ffurflen fetio)
* Oedi yn y broses o gael geirdaon oddi wrth ganolwyr
* Gallai’r ffaith bod llawer o ymgeiswyr llwyddiannus yn y garfan recriwtio arwain at oedi yn y broses o dderbyn rhai ymgeiswyr
* Gall atebion llawn a chywir helpu i osgoi oedi

**Pa Gymwysterau sydd eu hangen arnaf ar gyfer gwneud cais?**

Ar gyfer y Rhaglen Fynediad i Raddedigion (DHEP) bydd angen cymhwyster Lefel 6 neu uwch ac ar gyfer Prentisiaeth Gradd Cwnstabl Heddlu (PCDA) bydd angen cymhwyster Lefel 3 neu uwch (er enghraifft dwy radd Safon Uwch neu Ddiploma BTEC Lefel 3).

**Beth os nad oes gen i unrhyw gymwysterau?**

Os nad oes gennych unrhyw gymwysterau hyd at Lefel 3, mae’n rhaid i chi basio prawf cyfrifo ac ymresymu ar lafar yn llwyddiannus ar-lein hefyd. Bydd hyn yn profi eich gallu academaidd hyd at Lefel 3.

**Beth mae’r profion ar-lein yn ei gynnwys?**

Mae dau brawf y mae’n rhaid i bob ymgeisydd eu cwblhau (ni waeth pa gymwysterau sydd gennych), sef prawf Crebwyll mewn Sefyllfa a Holiadur Arddull Ymddygiadol. Mae’n rhaid i chi lwyddo yn y ddau brawf hyn er mwyn parhau â’r broses ymgeisio.

Os nad oes gennych gymhwyster Lefel 3 neu uwch mae’n rhaid i chi hefyd basio prawf seicometrig. Bydd hwn yn profi eich gallu academaidd hyd at Lefel 3.

~~You can practice these tests prior to applying~~ [~~here~~](https://www.shl.com/shldirect/en/practice-tests/)~~.~~

Ceir sesiynau ymarfer ar-lein y gallwch ddod o hyd iddynt drwy Google a all fod o gymorth i chi.

Os cwblhewch y profion ar-lein yn llwyddiannus ond yn aflwyddiannus yn y ganolfan asesu, ni fydd yn rhaid i chi ailsefyll y profion hyn eto, pe byddech yn dymuno ymgeisio eto.

**Os ydw i’n Swyddog Cymorth Cymunedol neu’n Gwnstabl Gwirfoddol mewn swydd, ond heb gymhwyster Lefel 3, a gaf i wneud cais?**

Cewch, ond bydd gofynion cymhwystra y llwybr Prentisiaeth yn dal i fod yn berthnasol.

**Os oes gen i anabledd, a gaf i wneud cais?**

Mae Heddlu Gwent yn croesawu ceisiadau oddi wrth bobl ag anableddau.

Os ydych yn ystyried eich hun ag anabledd, gadewch i ni wybod am y math o addasiadau y gallai fod eu hangen arnoch i’ch helpu i gymryd rhan yn y broses recriwtio a dewis. Bydd Heddlu Gwent yn ceisio gwneud yr addasiadau rhesymol sydd eu hangen pan fo’n ymarferol.

Ar gyfer ymgeiswyr â Dyslecsia, bydd angen adroddiad diagnostig dilys arnom sy’n nodi’r addasiadau rhesymol a argymhellir.

**A gaf i ymuno os oes gen i datŵs?**

Nid yw tatŵs yn eich rhwystro rhag cael eich penodi. Fodd bynnag, gallai rhai tatŵs fod yn sarhaus i aelodau’r cyhoedd, cydweithwyr, neu gallent ddwyn anfri ar Wasanaeth yr Heddlu. I gael y manylion llawn cyfeiriwch at yr adran gymhwystra ar ein gwefan.

**A gaf i fod yn Swyddog Heddlu os ydw i’n gwisgo sbectol neu’n defnyddio lensys cyffwrdd?**

Yn rhan o’ch asesiad meddygol bydd yn rhaid i chi ddangos eich bod yn gallu cyrraedd y safonau canlynol:

Golwg Pell

* 6/12 neu well â’ch llygad dde neu chwith, gyda neu heb sbectol neu lensys cyffwrdd
* 6/6 â’r ddau lygad gyda’i gilydd, gyda neu heb sbectol neu lensys cyffwrdd
* Mae’n rhaid i graffter golwg pell cyferbynnedd isel sydd wedi ei gywiro fod yn 6/12 neu’n well ar gyfer targed cyferbynnedd o 10%, â’r ddau lygad

Golwg Agos

* 6/9 â’r ddau lygad gyda’i gilydd, gyda neu heb sbectol neu lensys cyffwrdd
* Craffter golwg agos yw’r gallu i weld gwrthrychau a mân fanylder yn glir 36 modfedd i ffwrdd neu’n nes

Maes Gwelediad

* Golwg o leiaf 120 gradd yn llorweddol a 100 gradd yn fertigol
* Heb unrhyw fannau diffygiol mawr, yn enwedig yn y ffofea
* Bydd diffygion sy’n llai na’r dallbwynt ffisiolegol yn dderbyniol

Golwg Lliw

* Ni dderbynnir monocromatiaid (cwbl liwddall)
* Derbynnir trilliwiaid anomalaidd ysgafn ar gyfer swyddogaethau plismona safonol
* Mae’n debygol y caiff deugromatiaid a thrilliwiaid anomalaidd difrifol eu derbyn ar gyfer rhai swyddogaethau plismona ond bydd angen i chi fod yn ymwybodol o’r diffyg a gwneud addasiadau priodol
* Nid yw defnyddio lensys cywiro lliw yn dderbyniol

Llawdriniaeth Llygaid

* Nid yw ceratotomi rheiddiol, ceratotomi bwaog na grafftiadau ar y cornbilen yn dderbyniol
* Mae ffurfiau eraill o lawdriniaeth blygiannol megis ceratotomi laser yn y fan a'r lle (LASIK), ceratomilewsis epithelaidd laser (LASEK), ceratotomi ffotoblygiannol (PRK), mewnblaniad y cornbilen (ICRS) ac epiflap i gyd yn dderbyniol ar yr amod bod chwe wythnos wedi mynd heibio ers y llawdriniaeth, nid oes unrhyw sgil-effeithiau gweddilliol heblaw am ostyngiad mewn perfformiad gweledol mewn lefelau golau isel ac y bodlonir y safonau eraill ar gyfer golwg
* Ar ôl llawdriniaeth llygaid, mae’n bosibl y gofynnir i chi ddarparu adroddiad gan optegydd

**A gaf i ymuno os oes gen i gofnod troseddol?**

Os oes gennych gofnod troseddol, nid yw’n golygu na chewch eich ystyried. Mae hyn yn dibynnu ar natur eich euogfarn. Datgelwch unrhyw rybuddiadau neu euogfarnau presennol neu flaenorol gan gynnwys rhybuddiadau pan oeddech yn ifanc, ar eich ffurflen gais. Os na wnewch chi hyn, byddwch yn methu’r cam fetio oherwydd pryderon uniondeb. Os oes gennych unrhyw amheuon ynghylch perthnasedd euogfarn neu rybuddiad, rhowch y manylion ac fe wnawn ni benderfynu.

**A fydd fy sefyllfa ariannol yn effeithio ar fy nghais?**

Bydd sefyllfa ariannol ymgeiswyr yn cael ei wirio. Cynhelir y gwiriadau hyn oherwydd gall swyddogion a staff yr heddlu gael gafael ar wybodaeth freintiedig, a allai eu gwneud yn agored i lwgrwobrwyo.

Bydd ymgeiswyr sydd â dyfarniadau Llys Sirol nad oes penderfyniad arnynt eto neu sydd wedi eu cofrestru’n fethdalwyr gyda dyledion nad ydynt wedi eu talu yn cael eu gwrthod.

**Nid oes gen i drwydded yrru lawn, a gaf i wneud cais?**

Cewch, fodd bynnag bydd yn rhaid i chi fod â thrwydded lawn erbyn i chi gael eich penodi.

**Beth yw’r amrediad BMI sy’n dderbyniol gan Heddlu Gwent?**

Mae’n ofynnol i ymgeiswyr fod yn yr amrediad 25 – 30 erbyn iddynt gael eu penodi.

**Os byddaf yn methu ar unrhyw adeg yn ystod y broses recriwtio, a fyddaf yn cael ail sefyll?**

Os byddwch yn methu ar unrhyw adeg yn ystod y broses, bydd yr heddlu yn rhoi gwybod i chi. Er nad yw'n bosibl ail sefyll, bydd yn bosibl ail ymgeisio o fewn chwe mis i’r hysbysiad.

**A gaf i benderfynu tynnu yn ôl o'r broses recriwtio ar unrhyw adeg?**

Yr ateb cryno yw cewch. Mae plismona'n swydd gyffrous ond mae'n heriol iawn hefyd, ac nid yw'n addas i bawb. Fodd bynnag, gofynnwn i ddarpar swyddogion heddlu ystyried yr heriau hyn yn llawn ac ystyried pa mor addas ydyn nhw ar gyfer y swydd cyn cyflwyno eu cais.

**Beth fydd yn digwydd os bydd ymgeisydd yn methu â chadw apwyntiad?**

Os bydd ymgeisydd yn methu â chadw unrhyw apwyntiadau yn ystod y broses, heb roi gwybod ymlaen llaw a heb nodi rheswm boddhaol, rydym yn cadw'r hawl i ddiddymu'r ymgeisydd o'r broses.

**Beth sy’n digwydd yn ystod yr apwyntiad prawf biometrig?**

Byddwn yn cymryd gwasgiad inc o’ch olion bysedd a bydd gofyn i chi roi sampl o’ch DNA drwy swab ceg at ddibenion chwiliad sbeciannol ac er mwyn cadw eich olion bysedd a’ch proffil DNA ar Gronfa Ddata Er Dileu’r Heddlu (PEDb).

**Beth sy’n digwydd yn ystod yr apwyntiad prawf cyffuriau?**

Cymerir sampl o wallt o’ch pen (tua’r un diamedr â phensil) i brofi am ddefnydd anghyfreithlon o gyffuriau. Mae’n ofynnol i wallt ymgeisydd fod o leiaf 3cm o hyd. Os nad yw hyn yn bosibl, tynnir blew o rannau eraill y corff megis cesail neu goes.

**Beth sy’n digwydd yn ystod y prawf ffitrwydd?**

Bydd yn ofynnol i chi wneud prawf blîp hyd at lefel 5:4.

**Pa hyfforddiant fydd yn cael ei ddarparu?**

Misoedd 0-6:

Bydd y 6 mis cyntaf yn hyfforddiant ystafell ddosbarth mewn amryw o leoliadau ledled Gwent. Hefyd, bydd yn ofynnol i chi fynd i gampws Prifysgol Cymru Y Drindod Dewi Sant (PCDDS) yn Abertawe.

Mae hwn yn gwrs dibreswyl a ddarperir gan swyddogion yr heddlu, staff hyfforddi’r heddlu ac aelodau’r Brifysgol (PCDDS). Mae wedi ei gynllunio yn unol â’r Cwricwlwm Plismona Cenedlaethol i helpu i sicrhau’r potensial dysgu gorau, yn academaidd ac yn ymarferol a dechrau datblygu sgiliau gweithredol plismona. Mae’r cynnwys yn ymdrin â phob maes angenrheidiol ar gyfer swyddogaeth Cwnstabl Heddlu, gan gynnwys cymorth cyntaf a hyfforddiant diogelwch personol.

Yn ystod y camau amrywiol, asesir gwybodaeth a dealltwriaeth drwy brosesau asesu anffurfiol a ffurfiol, gan gynnwys arholiadau ac asesiadau ymarferol. Hefyd, bydd ymddygiad ac agwedd pob swyddog-fyfyriwr yn cael eu hasesu’n barhaus i sicrhau eu bod yn cydymffurfio â Chod Moeseg gwasanaeth yr heddlu a gwerthoedd yr heddlu.

Misoedd 6-12:

Ar ôl cwblhau’r hyfforddiant ystafell ddosbarth yn llwyddiannus, bydd swyddogion yn dechrau cyfnod o ddatblygiad proffesiynol pellach mewn amgylchedd gweithredol gyda thiwtor cymwysedig. Bydd cwblhau’r cam hwn yn llwyddiannus yn caniatáu i gwnstabl-fyfyrwyr fynd ar batrôl yn annibynnol.

Blynyddoedd 2/3:

Am weddill y cyfnod prawf, bydd swyddog-fyfyrwyr yn parhau i weithio mewn amgylchedd gweithredol.

Bydd unigolion sydd wedi ymuno drwy brentisiaeth yn parhau i weithio i ennill gradd BSc (Anrhydedd) mewn Ymarfer Plismona Proffesiynol, a bydd cwnstabl-fyfyrwyr sy’n Raddedigion yn gweithio i gyflawni Diploma Ôl-radd mewn Ymarfer Plismona Proffesiynol. Ar gyfer y ddau lwybr mynediad bydd angen i swyddog-fyfyrwyr gwblhau cyfuniad o lyfrau gwaith ac aseiniadau myfyriol yn llwyddiannus. I gyflawni hyn neilltuir amser astudio penodol. Er hynny, mae disgwyl i unigolion sy’n ymuno drwy lwybrau DHEP neu PCDA gyfrannu tua 280 awr o’u hamser eu hunain (dysgu personol) bob blwyddyn i sicrhau eu bod yn cwblhau eu hastudiaethau’n llwyddiannus.

Bydd myfyrwyr y ddwy raglen yn cael eu hasesu am gymhwysedd mewn nifer o feysydd allweddol hefyd drwy gydol eu cyfnod prawf.

Mae’n ofynnol i gwblhau’r elfennau ymarferol ac academaidd yn llwyddiannus er mwyn cael eich cadarnhau yn y rhengoedd ar ddiwedd y cyfnod prawf.

**Am ba hyd y byddaf ar brawf?**

* Bydd myfyrwyr sy’n cofrestru ar gyfer Prentisiaeth Gradd Cwnstabl Heddlu (PCDA) yn cael cyfnod prawf o 3 blynedd.
* Bydd Graddedigion yn cael cyfnod prawf o 2 flynedd.

**Felly pam mae un yn fyrrach na'r llall?**

Mae hyn oherwydd yr amrywiant yn y gofynion academaidd.

**A fyddaf i’n cael amser i gwblhau elfennau academaidd y cymhwyster?**

Byddwch yn cael 23 awr o amser wedi’i ddiogelu bob blwyddyn i astudio, er hynny mae angen ymrwymiad cryf i wneud rhywfaint o’r gwaith academaidd y tu allan i’r gwaith yn eich amser eich hun. Er mwyn cwblhau eich astudiaethau’n llwyddiannus rhagwelir y bydd angen i ymgeiswyr gyfrannu tua 280 awr o’u hamser eu hunain. Mae’r Heddlu a’r Brifysgol wedi cyfrifo’r amser sydd ei angen arnoch i gwblhau pob elfen o’r cymhwyster a bydd yn gynwysedig yn eich patrwm sifft.

**Ble byddaf i’n astudio?**

Bydd yr holl ddarpariaeth wyneb yn wyneb yn digwydd yn adeiladau'r heddlu yn ardal Gwent ac ar gampws Prifysgol Cymru Y Drindod Dewi Sant yn Abertawe. Bydd astudio yn eich amser eich hun a dysgu ar-lein yn digwydd o bell.

**A fyddaf i’n cael costau teithio neu gynhaliaeth yn ystod y cyfnod hyfforddi?**

Na fyddwch – chi fydd yn gyfrifol am unrhyw gostau teithio.

**A fydd yn rhaid i mi dalu am unrhyw ddeunyddiau y bydd angen eu prynu ar gyfer y cwrs? Llyfrau ac ati.**

Bydd yr Heddlu a'r Brifysgol bartner yn darparu deunyddiau dysgu i fyfyrwyr am ddim.

**Os ydw i eisiau prynu llyfr, pa un ddylwn i ei gael?**

Argymhellir eich bod yn prynu’r fersiwn ddiweddaraf o Blackstone's Handbook for Policing Students.

**Os ydw i’n llwyddiannus yn y broses recriwtio, ond yn methu â chyflawni’r cymhwyster angenrheidiol a fydd yn rhaid i mi dalu unrhyw gostau yn ôl?**

Cewch gefnogaeth lawn drwy gydol y cyfnod prawf, fodd bynnag, os byddwch yn methu â chyrraedd y safon ofynnol, ni fydd disgwyl i chi dalu unrhyw gostau a ysgwyddwyd.

**A gaf i ddewis o ba orsaf y byddaf yn gweithio?**

Cewch eich lleoli mewn gorsaf yn unol â gofynion/galw yr Heddlu. Os oes un sy’n fwy ffafriol i chi, cewch godi hyn gyda’ch hyfforddwyr ar ôl dechrau’r hyfforddiant ond mae hyn yn dibynnu ar ble mae’r swyddi gwag.

**A ganiateir gwyliau blynyddol yn ystod y cyfnod hyfforddi?**

Mae ein cyrsiau PCDA a DHEP, ynghyd â’u trefn academaidd yn golygu y bydd gwyliau blynyddol yn gyfyngedig yn ystod 6 mis cyntaf eich cyfnod prawf. Byddwch yn ymwybodol os ydych wedi trefnu gwyliau neu os nad ydych yn gallu bod yn bresennol ar gyfer hyfforddiant am unrhyw reswm ar ddiwrnodau y tu allan i'r cyfnodau gwyliau penodedig, mae'n debygol iawn na fyddwch yn cael ymuno. Ni chaniateir cyfnodau hir o wyliau blynyddol yn ystod y cyfnod hwn. Pan gewch eich penodi, rhoddir y cyfnod(au) o wyliau penodedig i chi gan na allwn ddarparu dyddiadau derbyn/gwyliau ymlaen llaw oherwydd bod gofynion yr heddlu yn newid.

**Faint byddaf yn cael fy nhalu?**

PCDA (Prentisiaeth Gradd Cwnstabl Heddlu)

Pwynt Cyflog 0 £21,402 Cyflog dechrau

Pwynt Cyflog 1 £24,780 Porth 1 (12 mis)

Pwynt Cyflog 2 £25,902 Porth 2 (2 flynedd)

Pwynt Cyflog 3 £27,030 Diwedd cyfnod prawf (3 blynedd)

DHEP (Rhaglen Fynediad i Raddedigion)

Pwynt Cyflog 0 £21,402 Cyflog dechrau

Pwynt Cyflog 1 £24,780 Porth 1 (12 mis)

Pwynt Cyflog 3 £27,030 Diwedd cyfnod prawf (2 flynedd)

Mae ystod gyflog cwnstabl yn codi i £41,130 y flwyddyn